ประกาศกระทรวงการพัฒนาสังคมและความมั่นคงของมนุษย์ เรื่อง กำหนดแบบบัตรประจำตัวพนักงานเจ้าหน้าที่

ประกาศกระทรวงการพัฒนาสังคมและความมั่นคงของมนุษย์

ประกาศกระทรวงการพัฒนาสังคมและความมั่นคงของมนุษย์
เรื่อง
กำหนดแบบบัตรประจำตัวพนักงานเจ้าหน้าที่

โดยที่พระราชบัญญัติความเท่าเทียมระหว่างเพศ
พ.ศ. ๒๕๕๘
มีบทบัญญัติให้รัฐมนตรีว่าการกระทรวงการพัฒนาสังคมและความมั่นคงของมนุษย์ประกาศกำหนดแบบบัตรประจำตัวพนักงานเจ้าหน้าที่

อาศัยอำนาจตามความในมาตรา
๔ และมาตรา ๒๓ วรรคสาม แห่งพระราชบัญญัติความเท่าเทียมระหว่างเพศ พ.ศ. ๒๕๕๘
รัฐมนตรีว่าการกระทรวงการพัฒนาสังคมและความมั่นคงของมนุษย์ จึงออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกระทรวงการพัฒนาสังคมและความมั่นคงของมนุษย์
เรื่อง กำหนดแบบบัตรประจำตัวพนักงานเจ้าหน้าที่

ข้อ
๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  บัตรประจำตัวพนักงานเจ้าหน้าที่ให้มีสีขาว
ขนาด และลักษณะตามแบบ ทพ. ๐๑ แนบท้ายประกาศนี้

ข้อ
๔  ให้ผู้ซึ่งได้รับการแต่งตั้งเป็นพนักงานเจ้าหน้าที่
ยื่นคำขอมีบัตรประจำตัวพนักงานเจ้าหน้าที่ตามแบบ ทพ. ๐๒ แนบท้ายประกาศนี้
พร้อมแนบรูปถ่ายขนาด ๒.๕ x ๓ เซนติเมตร ครึ่งตัวหน้าตรง ไม่สวมหมวก แต่งเครื่องแบบปฏิบัติราชการ
เครื่องแบบพิธีการ หรือชุดสากลนิยม จำนวนสองรูป โดยยื่นต่อกรมกิจการสตรีและสถาบันครอบครัว

ข้อ
๕  ให้อธิบดีกรมกิจการสตรีและสถาบันครอบครัวเป็นผู้ออกบัตรประจำตัวพนักงานเจ้าหน้าที่ซึ่งปฏิบัติหน้าที่ทั่วราชอาณาจักร
ในกรณีที่บัตรประจำตัวพนักงานเจ้าหน้าที่หมดอายุ
สูญหาย หรือชำรุดในสาระสำคัญ ให้ยื่นคำขอมีบัตรประจำตัวพนักงานเจ้าหน้าที่แทนบัตรเดิมต่อกรมกิจการสตรีและสถาบันครอบครัว
หรือสำนักงานพัฒนาสังคมและความมั่นคงของมนุษย์จังหวัดซึ่งพนักงานเจ้าหน้าที่ผู้นั้นปฏิบัติหน้าที่
และให้อธิบดีกรมกิจการสตรีและสถาบันครอบครัวออกบัตรประจำตัวพนักงานเจ้าหน้าที่แทนบัตรเดิมที่หมดอายุ
สูญหาย หรือชำรุดในสาระสำคัญ

ข้อ ๖  บัตรประจำตัวพนักงานเจ้าหน้าที่ตามประกาศนี้ให้ใช้ได้สี่ปีนับแต่วันที่ออกบัตร

ข้อ
๗  เมื่อได้ออกบัตรประจำตัวพนักงานเจ้าหน้าที่ผู้ใด
ให้ผู้ออกบัตรจัดให้มีสำเนาข้อความและรายการแบบบัตรประจำตัวซึ่งติดรูปถ่ายผู้นั้นไว้ด้วยหนึ่งฉบับและให้เก็บไว้เป็นหลักฐานที่กรมกิจการสตรีและสถาบันครอบครัว
และส่งสำเนาแบบบัตรดังกล่าวให้สำนักงานพัฒนาสังคมและความมั่นคงของมนุษย์จังหวัดซึ่งพนักงานเจ้าหน้าที่ผู้นั้นปฏิบัติหน้าที่
เพื่อเก็บไว้เป็นหลักฐาน

ข้อ
๘  การออกบัตรประจำตัวพนักงานเจ้าหน้าที่แทนบัตรเดิมที่หมดอายุ
สูญหาย หรือชำรุดในสาระสำคัญ ให้นำความในข้อ ๓ ข้อ ๔ ข้อ ๕ ข้อ ๖ และข้อ ๗
มาใช้บังคับโดยอนุโลม
ให้คืนบัตรประจำตัวพนักงานเจ้าหน้าที่เดิมที่หมดอายุ
หรือชำรุดในสาระสำคัญ เมื่อได้รับบัตรประจำตัวพนักงานเจ้าหน้าที่ใหม่แทนบัตรเดิม

ข้อ
๙  ในกรณีที่ผู้ถือบัตรไม่มีสิทธิใช้บัตรประจำตัวพนักงานเจ้าหน้าที่นั้นอีกต่อไป
ให้คืนบัตรประจำตัวพนักงานเจ้าหน้าที่ต่อกรมกิจการสตรีและสถาบันครอบครัวหรือสำนักงานพัฒนาสังคมและความมั่งคงของมนุษย์จังหวัดแล้วแต่กรณีภายในสิบห้าวันนับแต่วันที่ไม่มีสิทธิใช้บัตรประจำตัวพนักงานเจ้าหน้าที่นั้น

ประกาศ ณ วันที่ ๑๐
มีนาคม พ.ศ. ๒๕๕๙
พลตำรวจเอก อดุลย์  แสงสิงแก้ว
รัฐมนตรีว่าการกระทรวงการพัฒนาสังคมและความมั่นคงของมนุษย์

[เอกสารแนบท้าย]

๑. แบบบัตรประจำตัวพนักงานเจ้าหน้าที่ออกตามความในพระราชบัญญัติความเท่าเทียมระหว่างเพศ
พ.ศ. ๒๕๕๘ (แบบ ทพ. ๐๑)
๒. คำขอมีบัตรประจำตัวพนักงานเจ้าหน้าที่ออกตามความในพระราชบัญญัติความเท่าเทียมระหว่างเพศ
พ.ศ. ๒๕๕๘ (แบบ ทพ. ๐๒)

(ดูข้อมูลจากภาพกฎหมาย)

ปริยานุช/จัดทำ
๔ เมษายน ๒๕๕๙

ชวัลพร/ตรวจ
๔ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๗๖ ง/หน้า ๑๔/๓๑ มีนาคม ๒๕๕๙